Title: ประกาศกรมการขนส่งทางบก เรื่อง กำหนดแบบคำเตือนและแบบข้อความที่ผู้ได้รับใบอนุญาตประกอบการขนส่งต้องปฏิบัติเพื่อความปลอดภัยในการขนส่ง พ.ศ. 2554

ประกาศกรมการขนส่งทางบก

ประกาศกรมการขนส่งทางบก
เรื่อง
กำหนดแบบคำเตือนและแบบข้อความที่ผู้ได้รับใบอนุญาตประกอบการขนส่ง
ต้องปฏิบัติเพื่อความปลอดภัยในการขนส่ง
พ.ศ. ๒๕๕๔

โดยที่กฎกระทรวงว่าด้วยความปลอดภัยในการขนส่ง พ.ศ. ๒๕๕๔
กำหนดให้ผู้ได้รับใบอนุญาตประกอบการขนส่งประเภทการขนส่งประจำทาง
การขนส่งไม่ประจำทาง การขนส่งโดยรถขนาดเล็ก
และการขนส่งระหว่างประเทศมีหน้าที่ต้องปฏิบัติตามข้อกำหนดว่าด้วยความปลอดภัยในเรื่องต่าง
ๆ ได้แก่ การจัดให้มีคำเตือนมิให้ขึ้นหรือลงรถนอกบริเวณที่มีเครื่องหมายหยุดรถ
การจัดให้มีข้อมูลชื่อตัว ชื่อสกุล เลขที่ใบอนุญาตปฏิบัติหน้าที่เป็นผู้ประจำรถและหมายเลขทะเบียนรถ
รวมทั้งการจัดให้มีข้อมูลเกี่ยวกับหน่วยงานเพื่อแจ้งภัยและเหตุร้าย
ตามแบบที่อธิบดีกำหนด ดังนั้น อาศัยอำนาจตามความในข้อ ๓ (๓) (๔) และ (๕)
ของกฎกระทรวงว่าด้วยความปลอดภัยในการขนส่ง พ.ศ. ๒๕๕๔ อธิบดีกรมการขนส่งทางบกออกประกาศไว้
ดังต่อไปนี้

ข้อ ๑  ให้ผู้ได้รับใบอนุญาตประกอบการขนส่งประเภทการขนส่งประจำทาง
การขนส่งโดยรถขนาดเล็ก และการขนส่งระหว่างประเทศ
จัดให้มีคำเตือนมิให้ขึ้นหรือลงรถนอกบริเวณที่มีเครื่องหมายหยุดรถ
โดยให้แสดงไว้ในบริเวณประตูทางขึ้นลงหรือบริเวณใกล้เคียงที่สามารถเห็นได้ชัดเจน
ทั้งภายนอกและภายในตัวรถที่ใช้ในการขนส่งผู้โดยสารทุกคัน

ข้อ ๒  คำเตือนตามข้อ ๑
ให้มีข้อความว่า ห้ามขึ้น - ลงรถนอกป้ายหยุดรถ โดยตัวอักษรของข้อความให้ใช้สีดำ
ขนาดตัวอักษรสูงไม่น้อยกว่า ๓ เซนติเมตร และเส้นของตัวอักษรหนาไม่น้อยกว่า ๐.๓
เซนติเมตร

ข้อ ๓  ให้ผู้ได้รับใบอนุญาตประกอบการขนส่งประเภทการขนส่งประจำทาง
การขนส่งไม่ประจำทาง การขนส่งโดยรถขนาดเล็ก และการขนส่งระหว่างประเทศ
จัดให้มีข้อความแสดงชื่อตัว ชื่อสกุล เลขที่ใบอนุญาตของผู้ขับรถ หมายเลขทะเบียนรถ
และข้อมูลเกี่ยวกับหน่วยงานต่าง ๆ เพื่อแจ้งภัยและเหตุร้าย
โดยให้แสดงไว้ในบริเวณที่สามารถเห็นได้ชัดเจนภายในตัวรถที่ใช้ในการขนส่งผู้โดยสารทุกคัน

ข้อ ๔  ข้อความตามข้อ ๓
ให้มีลักษณะเป็นรูปสี่เหลี่ยมผืนผ้า พื้นสีขาว ขนาดไม่น้อยกว่า ๑๕ x ๒๕ เซนติเมตร โดยตัวอักษรแสดงชื่อตัว ชื่อสกุล ให้ใช้สีดำ ขนาดตัวอักษรสูงไม่น้อยกว่า
๑.๕ เซนติเมตร เส้นของตัวอักษรหนาไม่น้อยกว่า ๐.๒ เซนติเมตร
ตัวอักษรแสดงเลขที่ใบอนุญาตของผู้ขับรถและหมายเลขทะเบียนรถ ให้ใช้สีดำ
ขนาดตัวอักษรสูงไม่น้อยกว่า ๐.๗ เซนติเมตร เส้นของตัวอักษรหนาไม่น้อยกว่า ๐.๑
เซนติเมตร  ทั้งนี้ ให้เป็นไปตามแบบที่กำหนดท้ายประกาศ

ข้อ ๕[๑]  ประกาศนี้ให้ใช้บังคับเมื่อพ้นกำหนดหกสิบวันนับแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๑๒ กรกฎาคม พ.ศ. ๒๕๕๔
เทียนโชติ
 จงพีร์เพียร
อธิบดีกรมการขนส่งทางบก

[เอกสารแนบท้าย]

๑. แบบข้อความแสดงชื่อตัว ชื่อสกุล เลขที่ใบอนุญาตของผู้ขับรถ
หมายเลขทะเบียนรถ และข้อมูลเกี่ยวกับหน่วยงานต่าง ๆ เพื่อแจ้งภัยและเหตุร้าย

(ดูข้อมูลจากภาพกฎหมาย)

ปริยานุช/ผู้จัดทำ
๒๗ กันยายน
๒๕๕๔

ปณตภร/ผู้ตรวจ
๑๒ ตุลาคม ๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๑๐๓ ง/หน้า ๔๑/๙ กันยายน ๒๕๕๔